Inwoners maak vermeende misdadigers doodArgieffoto. Die polisie veroordeel ten sterkste twee voorvalle in ŉ township by Centurion waar die skare die reg in eie hande geneem en vermeende misdadigers om die lewe gebring het. Konst. Tumisang Moloto, polisiewoordvoerder, sê in die eerste voorval omstreeks 12:00 Sondag het ŉ woedende skare inwoners van Olievenhoutbosch, tussen Centurion en Midrand, drie mense, van 22, 23 en 35 jaar, begin aanval nadat hulle die drie daarvan beskuldig het dat hulle inwoners van Uitbreiding 37 terroriseer. Russel Meiring, ER24-woordvoerder, sê toe hul paramedici op die toneel kom nadat hulle daarheen ontbied is, het hulle drie mans op ŉ woonerf sien lê, omring deur ŉ skare inwoners. “Paramedici het hulle ondersoek en bevind al drie is aangerand. Een was in ŉ kritieke toestand.” Hulle is op die toneel behandel en toe na ŉ hospitaal daar naby gebring, waar die een aan sy beserings beswyk het. Die ander twee het matige beserings opgedoen. Moloto sê in die tweede voorval het twee gewapende mans omstreeks 18:00 Sondagaand ŉ snoepwinkel in Uitbreiding 25 binnegegaan en ŉ onbekende bedrag kontant geroof. Blykbaar het die twee daarna in ŉ vurige stryery betrokke geraak waarna die een sy medepligtige doodgeskiet het. Inwoners het die man agternagesit toe hy wou vlug, sê Moloto. Hulle het hom so erg met klippe gegooi dat hy gesterf het. Meiring sê paramedici het met hul aankoms twee mans in die straat sien lê. “Die een het ŉ skietwond in sy kop gehad terwyl die ander ŉ ernstige kopbesering opgedoen het. Albei was reeds dood.” Polisiebeamptes het twee ongelisensieerde vuurwapens teruggekry. Genl.maj. Tommy Mthombeni, bevelvoerde van die Tshwane-Wes-polisiegroepering, het die aanvalle veroordeel. Hy moedig inwoners aan om misdaad by hul naaste polisiekantoor aan te meld en onder geen omstandighede die reg in eie hande te neem nie. Niemand is nog in hegtenis geneem nie, maar die polisie ondersoek drie sake van moord en poging tot moord.